Дерс къызыхэхыпхъэ зэIущIэ
Урысей Федерацэм футболымкIэ и ещанэ дивизионым и «Ипщэ» гупым 2016-2017 гъэхэм щекIуэкIыну зэхьэзэхуэм ба-дзэуэгъуэм и 13-м щIидзащ. Нэгъаби хуэдэу, Къэбэрдей-Балъкъэрым абы и щIыхьыр щехъумэ «Спартак-Налшык-2»-м.
Ди республикэм и командэ нэхъыщхьэм и щIалэгъуалэм зэхьэзэхуэм жыджэру щыщIидзащ. Нэзрэн и «Магас-ИнГУ»-м бэрэжьейм Налшык щыдригъэкIуэкIа зэIущIэм и япэ дыдэ дакъикъэм Илистинов Елдар хьэщIэхэм я гъуащхьэхъумэм топыр къытрихщ, и закъуэу гъуэм бгъэдыхьэри, бжыгъэр къызэIуихащ. ЕтIуанэ топми куэдрэ зыпигъэплъакъым. Къурмэн Аскэр къыхита топыр нэзрэндэсхэм я гъуащхьэтетым IэщIэкIри, бжыгъэр 2:0 хъуащ. Нэрылъагъут «Спартак-Налшык-2»-р и хьэрхуэрэгъухэм куэдкIэ зэрефIэкIыр. Загъэпсэхуу къызэрихьэжу 3:0-у япэ зэрищам ар псоми наIуэ ящищIащ. Илистиновыр аргуэру къыхэжаныкIащ. ХьэщIэхэм я гъуащхьэхъумэхэми гъуащхьэтетми яIэщIэкIри, Елдар и етIуанэ топри мы зэIущIэм щыдигъэкIащ.
КуэдкIэ япэ зэрищам ди футболист ныбжьыщIэхэр игъэбэлэрыгъащ. Абыхэм къащыхъуащ текIуэныгъэр я Iэрылъхьэу. АрщхьэкIэ очкоищыр яIэщIэкIыным зы мащIэ дыдэщ иIэжар. Джэгум и кIэух дыдэм хьэщIэхэм я гъуащхьауэ Газдиев Идрис зэкIэлъхьэу-жьу топитI «Спартак-Налшык-2»-м и гъуэм дигъэкIащ. Хэгъэрейхэм насып яIэти, абдежым хухаха зэманыр щиухащ, армыхъумэ, Iэнкун зэрыхъуар къагъэсэбэпу, «Магас-ИнГУ»-м и футболистхэм ещанэ топри къыдагъэкIыфынут.
3:2-уэ текIуэныгъэр зыIэрагъэхьами, «Спартак-Налшык-2»-м и футболист щIалэщIэхэм дерс къызыхахын хуей зэIущIэу ар щытащ. Абыхэм зыщагъэгъупщэ хъунукъым джэгум и кIыхьагъкIэ зы дакъикъи убэлэрыгъ зэрымыхъунур икIи ар иухыхукIэ текIуэныгъэм зэрыщIэбэныпхъэр.
Ди щIалэхэр зыхэхуа ещанэ дивизионым и «Ипщэ» гупым командибл хэту аращ. Зи гугъу тщIа «Спартак-Налшык-2»-мрэ Нэзрэн и «Магас-ИнГУ»-мрэ къищынэмыщIауэ, ахэр Астрахань и «Волгарь-М», Каспийск и «УОР-Дагъыстэн», Мэхъэчкъалэ и «Анжи» академия», Дон Iус Ростов и «Ростов и гуп къыхэхар», Владикавказ и «Алания» ЛФК сымэщ.
Иджы ди щIалэхэр Дагъыстэным кIуэнущ. Бадзэуэгъуэм и 20-мрэ 22-мрэ ахэр зэкIэлъхьэужьу дэджэгунущ «УОР-Дагъыстэнымрэ» «Анжи» академиемрэ».
Хьэтау Ислъам.
